יעקב מאיר זלקינד

יעקב מאיר זַלקינד (זאַלקינד) (באנגלית: Yankev-Meyer Zalkind;  1875 – 25 בדצמבר 1937) היה רב, סופר יידיש, פובליציסט, מתרגם, סופר ילדים, כתב גם עברית.

קורות חיים
יעקב מאיר זלקינד נולד בקוברין, פלך גרודנו שבפולין הרוסית להוריו חשה וליב. זכה לחינוך מסורתי מלא, 'חדר' מסורתי והשלמת לימודיו בישיבת וולוז'ין הידועה. במקביל למד גם לימודים כלליים, ועמד בהצלחה בבחינות החיצוניות לתעודת בגרות. כשהיה כבן עשרים, יצא להשלים לימודי בלשנות ופילוסופיה באוניברסיטאות בגרמניה, צרפת ושווייץ.

עם תום לימודיו יצא זלקינד לבריטניה, ושימש כרבהּ של קהילת קארדיף, בוויילס שבבריטניה. מראשית דרכו היה פעיל בארגונים ציוניים, תמך בהתיישבות בארץ ישראל, והשתדל לשלב בין עבודתו הספרותית מדעית, לבין פעילותו הציבורית.

בשנת 1913 הגיע יעקב מאיר זלקינד לראשונה לארץ ישראל, והיה בין רוכשי אדמות במושבה כרכור מטעם פועלי אנגליה היהודים ולמענם, כדי לאפשר התיישבותם כחקלאים זעירים בארץ. ב-15 במרץ 1913 הקים למטרה זו את חברת "אחוזת לונדון א'", שנרשמה באפריל 1914 בלונדון כחברה בע"מ, ואשר רכשה כמחצית מאדמות כרכור.

לאחר מלחמת העולם הראשונה עבר מהפך רוחני, הצטרף לתנועה האנרכיסטית באנגליה, ואף ערך את ביטאונה. בשנת 1930 עלה שנית לארץ ישראל יחד עם בת זוגו פאולינה ונגרובר זלקינד. הם רכשו שכונה וקראו לה על שם פאולינה בשם: שכונת פועה, והשתקעו בה. כמו כן היו בין מייסדי נהריה, נפטר בחיפה בשנת 1937, בגיל 62. נקבר בבית הקברות בחיפה בשורת הרבנים וגדולי התורה.

יעקב מאיר זלקינד פרסם מאמרים ומסות בענייני השעה, ובעניינים תורניים. מאמריו נדפסו בכמה לשונות, יידיש עברית ואנגלית. הוא היה ממתרגמי התלמוד ליידיש, מפעל ענק שלא השלימו. בצד פעילותו למבוגרים היה זלקינד גם ממחדשי ספרות הילדים העברית. הוא השתתף בקביעות, במשך שנים, בשבועון הילדים העברי בוורשה "עולם קטן". בין תרומותיו לכתב העת הזה היו עיבודים ותרגומים משל סופר הילדים הצרפתי ארנו ברקן. ספריו, ביידיש ובעברית, נדפסו בכמה יבשות: בלונדון ובחיפה, בוורשה ובבואנוס איירס.

ארכיונו מופקד במחלקת הארכיונים בספרייה הלאומית בירושלים.

ספריו
 יציאת מצרים: חזיון תנכ"י לנערים, לונדון: הוצאת ה"קלוב הפלסטיני" (י’ גרודיצקי), תרס"ז.
 ויאמר יעקב: באורים במקרא וחדושים בגמרא, לונדון: ב’ וויינבערג, תרע"ח.
 המשנה והתוספתא מסכת ברכות: בנוסח מדויק עם פירוש מקיף מאת רי"מ זלקינד, חיפה: פ. זלקינד, תרצ"ט. (בהוצאת אלמנת המחבר, פועה זלקינד)

בהשתתפותו:
 מאת א"ל ביסקא, מלון (מלא ושלם) זרגוני-עברי; הגה בכתב על ידי י. מ. זלקינד, לונדון: דפוס י. נרודֶיצקי, תרע"ג. (הוצאה נוספת: מלון מלא ושלם יהודי עברי, ורשה: א' גיטלין, תרפ"ט) (מילון יידי–עברי)

תרגומיו
תרגום ועיבוד לעברית:
 העניים: חזיון בעלילה אחת וחמשה מחזות; תרגום חפשי משפת צרפת: י. מ. זלקינד, ורשה: תושיה, תרס"ג.
 מוסר נער רע: חזיון בשמנה עשר מחזות; על פי ברקן ; תרגום: י"מ זלקינד, ורשה: תושיה (דפוס הלטר), תרס"ג 1903.

תרגום ליידיש:
 תלמוד אין יידיש; איבערזעצט און ערקלערט פון יעקב מאיר זאלקינד, העברעישער טעקסט מיט נקוד, גענויע איבערזעצונג, אויספירלאכסטער פירוש ..., 4 כרכים, לונדון: תלמוד, תרפ"ב–תרצ"ב. (התוכן: כרך א: ברכות, תרפ"ב; כרך ב: פאה, תרפ"ח; כרך ג: דמי, תרפ"ט; כרך ד: כלאים, תרצ"ב) (תרגום חלקים מהתלמוד)
 סעבאסטיאן פאָר , ווערטער פון אן ערציהער; יידיש פון י"מ זאלקינד, בואנוס איירס: די אידישע ראציאנאליסטישע געזעלשאפט, 1924.

קישורים חיצוניים


 נ. אלקון, ד"ר י. מ. זאלקינד, ספר קוברין, תל אביב תשי"א, עמ' 242-243; שיחה עם ד"ר יעקב מאיר זאלקינד, שם, עמ' 243-247; אברהם כהנא, יעקב מאיר זאלקינד, שם, עמ' 247-249; נחום סלושץ, זיכרון לחבר מן הראשונים, שם, עמ' 249-258
 טובה וקנין הורביץ, תולדות המושבה כרכור (1913–1948), תקציר מתוך עבודת מוסמך שהוגשה לאוניברסיטת חיפה
 חברא קדישא חיפה, חיפוש רשומת קבורה



  ("מסכת ברכות המשנה והתוספתא בנוסח מדויק")

מפרי עטו



הערות שוליים

קטגוריה:סופרים יהודים פולנים
קטגוריה:סופרים יהודים בריטים
קטגוריה:סופרים יהודים בלארוסים
קטגוריה:סופרי יידיש בריטים
קטגוריה:סופרים כותבי עברית
קטגוריה:סופרי ילדים ונוער יידישאים
קטגוריה:סופרי ילדים ונוער ישראלים
קטגוריה:סופרי ילדים ונוער בריטים
קטגוריה:אנשי העלייה החמישית
קטגוריה:אנרכיסטים בריטים
קטגוריה:אנרכיסטים יהודים
קטגוריה:מתרגמים לעברית
קטגוריה:מתרגמים יהודים בריטים
קטגוריה:מתרגמים יהודים רוסים
קטגוריה:מתרגמים מעברית ליידיש
קטגוריה:רבנים בריטים
קטגוריה:מחזאים כותבי עברית
קטגוריה:פובליציסטים יהודים בריטים
קטגוריה:פובליציסטים אנגלים
קטגוריה:חוקרי תלמוד
קטגוריה:חוקרי יהדות
קטגוריה:בוגרי ישיבת וולוז'ין
קטגוריה:בריטים ממוצא יהודי-ליטאי
קטגוריה:חיפה: רבנים
קטגוריה:אישים הקבורים בבית הקברות חוף הכרמל
קטגוריה:ילידי 1875
קטגוריה:נפטרים ב-1937